
Vejledning til anvendelse af Noteless i klinikken

Noteless er et AI-baseret værktøj, som kan hjælpe med at udarbejde journalnotater på baggrund af samtaler mellem behandler og patient.

Formålet er at reducere den tid, der bruges på dokumentation, så der kan frigøres mere tid til patientbehandling.

Det er vigtigt at være opmærksom på, at Noteless fungerer som et hjælpemiddel. AI-genererede journalnotater kan indeholde fejl, mangler eller misforståelser. Derfor skal alle notater altid gennemgås og godkendes af den ansvarlige fodterapeut, inden de indsættes i patientjournalen.

Den behandlende fodterapeut har altid det faglige ansvar for journalens indhold – også når Noteless anvendes som støtte til dokumentationen.

Når I anvender Noteless i jeres klinik, er det vigtigt, at der er klare procedurer for, hvordan løsningen bruges i det daglige arbejde.

For at gøre dette så enkelt som muligt indeholder de følgende sider en række skemaer, som kan udfyldes direkte af klinikken. Når skemaerne er udfyldt, vil de samtidig fungere som klinikkens dokumentation for de relevante procedurer og ansvarsforhold ved anvendelse af Noteless. 

Formålet er ikke at skabe omfattende dokumentation, men at sikre at klinikken har enkle og praktiske procedurer, som alle på klinikken kender og følger i det daglige arbejde.

I forbindelse med evaluering og valg af Noteless har Danske Fodterapeuter gennemført en konsekvensanalyse (DPIA), der dokumenterer, at de identificerede risici for de registreredes rettigheder og frihedsrettigheder er vurderet og håndteret gennem passende tekniske og organisatoriske foranstaltninger. Som klinik kan I anvende konsekvensanalysen som dokumentation for, at der inden ibrugtagning af systemet er gennemført en risikovurdering af behandlingen, og at det er vurderet, at anvendelsen af Noteless ikke indebærer en høj risiko for de registreredes rettigheder og frihedsrettigheder.

Bemærk 
Denne vejledning er udarbejdet som et praktisk hjælpemiddel til klinikker, der anvender Noteless. Klinikken er fortsat ansvarlig for at sikre overholdelse af gældende lovgivning, herunder regler om journalføring, databeskyttelse og informationssikkerhed.

1. Retningslinjer for brug, kontrol og godkendelse af AI-output

For at sikre korrekt og ensartet anvendelse af Noteless bør klinikken have klare retningslinjer for, hvordan systemet anvendes i det daglige arbejde. Retningslinjerne bør beskrive, hvornår Noteless må anvendes, hvilke personer der må benytte systemet, hvem der er ansvarlig for at godkende AI-genererede journalnotater, samt hvordan fejl eller mangler i AI-output håndteres.

Udfyldes af klinikken:

	
Beskriv hvornår og hvordan Noteless må anvendes i klinikken


	
[Noteless må anvendes til at udarbejde udkast til journalnotater i forbindelse med patientkonsultationer. Den ansvarlige fodterapeut skal altid gennemgå og godkende notatet, før det journalføres.]


	
Angiv hvilke personer der må benytte systemet


	
[navn(e), titel etc. – eks. klinikejer eller indlejer]


	
Angiv hvem der har ansvaret for godkendelse af notater


	
[navn(e), titel etc. – eks. Klinikejer]


	
Beskriv hvordan fejl eller mangler i output håndteres


	
[Hvis Noteless genererer et journalnotat med fejl, manglende oplysninger eller misvisende information, skal notatet rettes af den ansvarlige fodterapeut, før det journalføres. Ved gentagne eller væsentlige fejl skal problemet registreres og rapporteres til den ansvarlige i klinikken.]







2. Procedurer for indsigt, rettelse, sletning, indsigelse og håndtering af AI-genereret output

Hvis en patient ønsker indsigt i sine oplysninger eller mener, at oplysninger i journalen er forkerte, håndteres dette efter klinikkens almindelige procedurer. AI-genererede journalnotater behandles på samme måde som øvrige journaloplysninger.

Udfyldes af klinikken:

	
Beskriv hvordan anmodninger om indsigt modtages og behandles


	
[Hvis en patient anmoder om indsigt i sine oplysninger, skal anmodningen registreres og behandles efter klinikkens almindelige procedure. Journalnotater udarbejdet med Noteless indgår på samme måde som øvrige journaloplysninger.]


	
Beskriv hvordan urigtige oplysninger rettes


	
[Hvis det konstateres, at oplysninger i et journalnotat er forkerte eller misvisende, skal den ansvarlige fodterapeut rette oplysningerne efter de gældende regler for journalføring. Rettelsen skal dokumenteres, så det fremgår, hvad der er ændret og hvorfor. AI-genererede journalnotater behandles på samme måde som øvrige journaloplysninger.]


	
Beskriv hvordan anmodninger om sletning eller indsigelse håndteres


	
[Hvis en patient anmoder om sletning af oplysninger eller gør indsigelse mod behandlingen af sine personoplysninger, skal anmodningen vurderes efter de gældende regler. Klinikken skal tage stilling til, om anmodningen kan imødekommes, og informere patienten om resultatet. Journaloplysninger behandles efter de regler, der gælder for sundhedsfaglig journalføring.]


	
Beskriv hvordan fejl eller mangler i output håndteres


	
[Hvis Noteless genererer et journalnotat med fejl, manglende oplysninger eller misvisende information, skal notatet rettes af den ansvarlige fodterapeut, før det journalføres. Ved gentagne eller væsentlige fejl skal problemet registreres og rapporteres til den ansvarlige i klinikken.]




Generelt:
· Sørg for at AI-genererede journalnotater indgår i de almindelige GDPR-processer.
· Dokumentér hvordan ændringer og rettelser registreres.

Eksempel

En patient kontakter klinikken og ønsker indsigt i sine journaloplysninger efter en behandling. Klinikken registrerer anmodningen og udleverer oplysningerne efter den gældende procedure.

I forbindelse med gennemgangen af journalen gør patienten opmærksom på, at et AI-genereret journalnotat fejlagtigt angiver behandling af højre fod, selvom behandlingen blev udført på venstre fod. Den ansvarlige fodterapeut undersøger forholdet og retter oplysningerne efter reglerne for journalføring. Rettelsen dokumenteres i journalen.

Hvis patienten efterfølgende anmoder om sletning af oplysningerne, vurderer klinikken anmodningen efter de gældende regler og informerer patienten om resultatet. Da journaloplysninger som udgangspunkt er omfattet af journalføringspligt, vil oplysningerne normalt ikke kunne slettes.

3. Beredskab ved fejl, nedbrud, sikkerhedsbrud eller mistanke om ukorrekte journalnotater

Hvis der opstår mistanke om fejl i et journalnotat, eller hvis Noteless ikke fungerer som forventet, skal alle på klinikken reagere hurtigt og følge klinikkens procedure for fejlrapportering og håndtering af hændelser.

Udfyldes af klinikken:

	
Beskriv hvad indlejer(e) og klinikejer(e) skal gøre ved driftsforstyrrelser eller nedbrud


	
[Hvis Noteless ikke er tilgængeligt eller ikke fungerer som forventet, skal indlejer/klinikejer fortsætte journalføringen efter klinikkens normale procedure uden brug af Noteless. Eventuelle tekniske problemer skal registreres og meldes til den ansvarlige i klinikken eller leverandørens support. Når systemet igen er tilgængeligt, kan anvendelsen af Noteless genoptages.]


	
Beskriv hvordan mistanke om fejl i AI-genereret output håndteres


	
[Hvis en på klinikken opdager eller får mistanke om, at et AI-genereret journalnotat indeholder fejl, mangler eller misvisende oplysninger, må notatet ikke journalføres, før oplysningerne er kontrolleret og eventuelt rettet. Ved væsentlige eller gentagne fejl skal hændelsen registreres og meddeles den ansvarlige i klinikken.]


	
Beskriv hvordan potentielle persondatasikkerhedsbrud håndteres


	
[Hvis der opstår mistanke om, at personoplysninger er blevet videregivet til uvedkommende, mistet eller på anden måde behandlet i strid med reglerne, skal hændelsen straks meldes til den ansvarlige i klinikken. Hændelsen skal undersøges og dokumenteres, og det skal vurderes, om der er tale om et persondatasikkerhedsbrud, som skal anmeldes til Datatilsynet og meddeles de berørte personer.]


	
Angiv relevante kontaktpersoner og ansvarsområder


	
[Klinikejer (GDPR-ansvarlig), IT-ansvarlig, leverandørkontakt hos Noteless.]




Generelle regler ved brud på persondatasikkerhenden:

1. Registrér og dokumentér hændelsen.

2. Informér den ansvarlige i klinikken hurtigst muligt.

3. Undersøg hvilke personoplysninger der er berørt.

4. Vurder om hændelsen indebærer en risiko for de berørte personer.

5. Vurder om hændelsen skal anmeldes til Datatilsynet på www.virk.dk

6. Anmeld hændelsen til Datatilsynet inden for 72 timer, hvis der er anmeldelsespligt.

7. Informér de berørte personer, hvis hændelsen indebærer en høj risiko for deres rettigheder og frihedsrettigheder.

8. Dokumentér de tiltag, der er iværksat for at begrænse eller afhjælpe konsekvenserne af hændelsen.

Eksempel:

En fodterapeut oplever, at Noteless ikke kan generere et journalnotat efter en patientkonsultation. Journalføringen gennemføres derfor manuelt efter klinikkens normale procedure, og den ansvarlige i klinikken informeres om driftsforstyrrelsen.

Da systemet igen bliver tilgængeligt, genereres et journalnotat, men fodterapeuten opdager, at notatet indeholder oplysninger om behandling af en ligtorn, selvom patienten blev behandlet for en anden fodlidelse. Notatet gennemgås og rettes, før det journalføres, og hændelsen registreres til intern opfølgning.

Under den efterfølgende undersøgelse viser det sig, at et journalnotat ved en fejl er blevet sendt til en forkert modtager. Hændelsen meldes straks til den ansvarlige i klinikken, som vurderer, om der er tale om et persondatasikkerhedsbrud, og om der skal foretages yderligere handlinger.




4. Sikker anvendelse af AI

Ved anvendelse af AI-værktøjer som Noteless er det vigtigt, at løsningen bruges ansvarligt og i overensstemmelse med klinikkens procedurer for informationssikkerhed og databeskyttelse.

AI kan være et nyttigt hjælpemiddel til dokumentation, men systemets output må aldrig betragtes som korrekt uden faglig vurdering. AI-genererede journalnotater skal derfor altid gennemgås, kontrolleres og godkendes af den ansvarlige fodterapeut, inden de gemmes i patientjournalen.

Indlejer(e)/ klinikejer(e) må kun anvende de AI-løsninger, som klinikken har godkendt til behandling af personoplysninger. Oplysninger om patienter må ikke indtastes i private eller uautoriserede AI-tjenester.

Adgang til Noteless og øvrige systemer skal beskyttes med personlige brugeradgange og adgangskoder, som ikke må deles med andre. Uautoriseret adgang, mistanke om fejl, sikkerhedshændelser eller usædvanlige resultater fra AI-systemet skal straks rapporteres til den ansvarlige i klinikken.

Klinikken bør løbende sikre, at indlejere og andre brugere af systemet er bekendt med disse retningslinjer og har den nødvendige instruktion i sikker og korrekt anvendelse af AI-værktøjer.

